《壶中天 喜女兄至自平洛》
清代·谈印梅

珊珊环佩，果伊人来也，惊疑才定。一自香车归去后，望断大雷芳信。

尘榻空悬，金钱屡卜，倚楼灯前影。竹梢风过，打窗落叶成阵。

回忆绮阁论心，弹棋击钵，茜幔搓肩并。雨散云飞刚一霎，往事从头休问。

入梦寻诗，临流结屋，我欲偕君隐。楝花萍水，隔溪先买吟艇。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。